Απόφαση της Επιτροπής

της 24ης Ιουλίου 2000

σχετικά με το υποχρεωτικό σύστημα σήμανσης του βοείου κρέατος στη Δανία

[κοινοποιηθείσα υπό τον αριθμό Ε(2000) 2157]

(Το κείμενο στη δανική γλώσσα είναι το μόνο αυθεντικό)

(2000/490/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το κρέας(1), και ιδίως το άρθρο 19 παράγραφος 5,

την αίτηση που υπέβαλε η Δανία,

Εκτιμώντας τα ακόλουθα:

(1) Το άρθρο 19 παράγραφος 4 του κανονισμού (ΕΚ) αριθ. 820/97 προβλέπει ότι τα κράτη μέλη, εφόσον υπάρχει επαρκώς αναπτυγμένο σύστημα αναγνώρισης και καταγραφής των βοοειδών, μπορούν να επιβάλλουν υποχρεωτικό σύστημα σήμανσης του βοείου κρέατος που προέρχεται από ζώα τα οποία έχουν γεννηθεί, παχυνθεί και σφαγεί στο έδαφός τους.

(2) Το άρθρο 1 παράγραφος 1 του κανονισμού (ΕΚ) αριθ. 2777/1999 του Συμβουλίου, της 21ης Δεκεμβρίου 1999, που προβλέπει τους γενικούς κανόνες ενός υποχρεωτικού συστήματος επισήμανσης του βοείου κρέατος(2) διασφαλίζει την παράταση της δυνατότητας αυτής μετά τη 1η Ιανουαρίου 2000.

(3) Στην απόφαση 1999/376/ΕΚ της Επιτροπής(3) αναγνωρίζεται ο πλήρης επιχειρησιακός χαρακτήρας της δανικής βάσης δεδομένων για τα βοοειδή.

(4) Η Δανία υπέβαλε αίτηση στην Επιτροπή για την έγκριση του υποχρεωτικού συστήματος σήμανσης του βοείου κρέατος, σύμφωνα με το άρθρο 19 παράγραφος 5 του κανονισμού (ΕΚ) αριθ. 820/97 και το άρθρο 1 παράγραφος 1 του κανονισμού (ΕΚ) αριθ. 2772/1999.

(5) Προβλέπεται ότι η πλήρης ένδειξη της προέλευσης, στο πλαίσιο του υποχρεωτικού κοινοτικού συστήματος σήμανσης του βοείου κρέατος, θα αρχίσει να ισχύει την 1η Ιανουαρίου 2000. Ως εκ τούτου, είναι ανάγκη να τεθεί χρονικός περιορισμός διάρκειας της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το αίτημα της Δανίας, όπως συνοψίζεται στο παράρτημα, για την εισαγωγή υποχρεωτικού συστήματος σήμανσης του βοείου κρέατος που προέρχεται από ζώα τα οποία έχουν γεννηθεί, παχυνθεί και σφαγεί στο έδαφός της, εγκρίνεται σύμφωνα με το άρθρο 19 παράγραφος 5 του κανονισμού (ΕΚ) αριθ. 820/97.

Άρθρο 2

Η παρούσα απόφαση εφαρμόζεται έως τις 31 Δεκεμβρίου 2001.

Άρθρο 3

Η παρούσα απόφαση απευθύνεται στο Βασίλειο της Δανίας.

Βρυξέλλες, 24 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 117 της 7.5.1997, σ. 1.

(2) ΕΕ L 334 της 28.12.1999, σ. 1.

(3) ΕΕ L 144 της 9.6.1999, σ. 35.

ΠΑΡΑΡΤΗΜΑ

1. Σήμανση του βοείου κρέατος και των προϊόντων με βάση το βόειο κρέας με ένδειξη της δανικής προέλευσης

Το βόειο κρέας και τα προΐόντα με βάση το βόειο κρέας τα οποία προέρχονται από βοοειδή τα οποία έχουν γεννηθεί, εκτραφεί και σφαγεί στη Δανία πρέπει να φέρουν ετικέτα με την ένδειξη της δανικής προέλευσης.

2. Τεμάχια βοείου κρέατος ή κιμάς βοείου κρέατος

Τα τεμάχια βοείου κρέατος ή ο κιμάς βοείου κρέατος προέλευσης Δανίας, τα οποία πωλούνται χωρίς συσκευασία, σε πρώτη ή σε δεύτερη συσκευασία πρέπει να φέρουν ετικέτα με πληροφορίες σχετικά με την ημερομηνία τεμαχισμού ή μετατροπής σε κιμά.

3. Βόειο κρέας με τη μορφή ολόκληρων ή μισών σφαγίων, μισών σφαγίων και τεταρτημορίων

Το βόειο κρέας με τη μορφή ολόκληρων ή μισών σφαγίων, μισών σφαγίων που τεμαχίζονται σε τρία κομμάτια κατ' ανώτατο όριο και τεταρτημορίων πρέπει να φέρουν ετικέτες με πληροφορίες σχετικά με την ημερομηνία της σφαγής.

4. Βόειο κρέας που πωλείται χωρίς συσκευασία στον τελικό καταναλωτή

Όταν το βόειο κρέας πωλείται χωρίς συσκευασία στον τελικό καταναλωτή, πρέπει να παρέχονται προφορικά μετά από αίτηση πληροφορίες σχετικά με τη δανική προέλευση και την ημερομηνία τεμαχισμού, μετατροπής σε κιμά ή σφαγής.